Атырауда бірнеше мектептің оқушылары жөндеу жұмысына байланысты өзге білім ордасында оқиды
DATE: 23:40, 15 Тамыз 2023 | GMT +5
TITLE: Атырауда бірнеше мектептің оқушылары жөндеу жұмысына байланысты өзге білім ордасында оқиды
URL: https://kaz.inform.kz/news/atyrauda-birneshe-mekteptin-okushylary-zhondeu-zhumysyna-baylanysty-ozge-bilim-ordasynda-okidy_a4101550/
META: DATE: 23:40, 15 Тамыз 2023 | GMT +5
TOTAL WORDS: 237
AUTHOR(S):
TEXT: Атырау қалалық білім бөлімінің асшысы Айнагүл Дүйсекенованың мәліметінше, 5 мектепте жөндеу жұмыстары жүргізілуіне байланысты оқушыларды өзге білім ордаларында оқыту көзделіп отыр. «Мәселен, №27 мектептің бастауыш сынып оқушылары қосымша салынған ғимаратта, ал жоғары сыныптың оқушылары №22 және 24-мектепте оқитын болады. Қ. Сатпаев атындағы №19 мектеп-гимназиясының оқушылары үшін қосалқы нысан табу мәселесі қарастырылып жатыр. Биылғы ақпанда төбесінен су ағуына байланысты жабылған №30 мектеп-гимназиясының шәкірттері үшін төрт білім ордасы таңдалып отыр. Бұл – энергетика және көлік-коммуникациялық колледждері, «Білім-Инновация» лицейинтернаты мен №3 орта мектеп. Ал, №22 және 31-мектептегі жөндеу жұмыстары қыркүйекте аяқталады», -деп хабарлады Айнагүл Дүйсекенова. Оның айтуынша, кешенді тексеруден кейін үш білім ордасының ғимараты апатты жағдайда екені анықталған. Бұл – Ы. Мұқанов және М. Ломоносов атындағы мектептер. Алтынсарин атындағы мектептің оқушылары Ғ. Мүсірепов және Ж. Нәжімеденов атындағы білім ордаларына оқуға ауыстырылады. Мұқанов атындағы мектептің шәкірттері №34 мектеп пен ұлттық гимназияның ғимараттарына оқуға барады. Ломоносов атындағы білім ордасының оқушылары дәрісті М. Бекмұхамбетов, Ә. Жангелдин және М. Мөңкеұлының есімі берілген білім ордаларында алады», -деп мәлім етті Айнагүл Дүйсекенова. Жөндеу жұмысы аяқталмаған Д. Байбосынов атындағы №13 мектеп-гимназиясының директоры Досжан Болатбекұлының айтуынша, оқушылар өзге білім ордасына уақытша ауыстырылады. «Қазір ата-аналарға түсіндіру жұмысы жүргізіліп жатыр. Біздің оқушылар бірінші тоқсанда Ш. Уәлиханов атындағы №9 орта мектепте оқитын болады. Сабақты үшінші ауысымда оқиды. Бұл әрине, уақытша туындаған қажеттілік. Мектептегі жөндеу жұмыстарын 30 қыркүйекте аяқтау жоспарланып отыр», -деп хабарлады Досжан Болатбекұлы. Еске сала кетелік, бұдан бұрын Атырау облысында 6 мектептегі жөндеу жұмысы жыл соңына дейін жалғасатынын жазған едік
